toyota yaris mid-sized sedan launched at rs 8.75 lakh
టొయోటా యారిస్ విడుదల.. ప్రారంభ ధర రూ.8.75 లక్షలు
జపాన్‌కు చెందిన కార్ల తయారీ దిగ్గజం టొయోటా తన కొత్త మిడ్-సైజ్‌డ్ సెడాన్ యారిస్‌ను శుక్రవారం భారత మార్కెట్‌లోకి విడుదల చేసింది.
Samayam Telugu | Updated:
May 18, 2018, 06:12PM IST
జపాన్‌కు చెందిన కార్ల తయారీ దిగ్గజం టొయోటా తన కొత్త మిడ్-సైజ్‌డ్ సెడాన్ యారిస్‌ను శుక్రవారం భారత మార్కెట్‌లోకి విడుదల చేసింది. ఈ కారు ధరలు రూ.8.75 లక్షలు (ఎక్స్-షోరూం) నుంచి ప్రారంభమవుతున్నాయి. ఈ కొత్త కారు డిజైన్ ఇంచుమించుగా కంపెనీ హై ఎండ్ మోడల్ కొరల్లా ఆల్టిస్‌ను పోలి ఉంది. అయితే ఈ కొత్త సెడాన్ మాత్రం మారుతీ సుజుకి సియాజ్, హుందై వర్నా, ఫోక్స్‌వాగన్ వెంటో, స్కోడా రాపిడ్‌కు గట్టిపోటీ ఇచ్చేలా కనిపిస్తోంది.
టొయోటా యారిస్‌ను తొలుత ఆటో ఎక్స్‌పో 2018లో ఆవిష్కరించారు. ఆకర్షణీయమైన లుక్‌తో వచ్చిన ఈ కారు అప్పుడే చాలా మంది దృష్టిని ఆకర్షించింది. నాజూకైనా హెడ్‌ల్యాంప్స్, ఎల్‌ఈడీ డేటైమ్ రన్నింగ్ లైట్స్, ఆకర్షణీయమైన డ్యుయల్ టోన్ బంపర్ కారు ముందు భాగానికి అదరిపోయే లుక్‌ను ఇస్తున్నాయి. ఇక వెనుక భాగం విషయానికి వస్తే.. ఎల్‌ఈడీ లైన్ గైడ్‌తో కూడిన కాంబినేషన్ టెయిల్ ల్యాంప్ ప్రధాన ఆకర్షణ. వాస్తవానికి ఈ కారు చూడటానికి బేబి కొరల్లాలా అనిపిస్తుంది. గతంలో విడుదలైన టొయోటా కొరల్లా ఎంత పాపులరో అందరికీ తెలిసిందే.
కాగా, టొయోటా యారిస్ మొత్తం నాలుగు వేరియంట్లలో లభిస్తోంది. జె, జి, వి, విఎక్స్ వేరియంట్లలో లభిస్తోన్న ఈ కారు అత్యధిక ధర రూ.14.07 లక్షలు (ఎక్స్-షోరూం). ప్రారంభ మోడల్‌కు 15 అంగుళాల స్టీల్ వీల్స్, ముందు డిస్క్ బ్రేక్స్ వస్తున్నాయి. ఇక టాప్ మోడల్‌కు ఎల్లాయ్ వీల్స్, నాలుగు డిస్క్ బ్రేక్స్ ఉంటాయి. ఇక యారిస్ ఇంటీరియర్ చాలా విశాలంగా, ప్రీమియమ్ లుక్‌తో అద్భుతంగా ఉంది. రెండో వేరియంట్ నుంచే 7 అంగుళాల టచ్ స్ర్కీన్ అందుబాటులో ఉంది. బ్లూటూత్‌తో కూడిన సాధారణ ఆడియో వ్యవస్థ, ఎత్తును సరిదిద్దుకునే డ్రైవర్ సీట్, కీ అవసరం లేకుండా కారులోకి ప్రవేశం, ఎలక్ట్రిక్ ఔట్‌సైడ్ మిర్రర్స్, పవర్ విండోస్ తదితర ఫీచర్లున్నాయి.